### NN 83/2015 (28.7.2015.), Odluka o utvrđivanju sastava i imenovanju predsjednika, članova i tajnika Povjerenstva Vlade Republike Hrvatske za rješavanje sporova o pravima općina, gradova i županija i troškovima postupka pred Povjerenstvom

VLADA REPUBLIKE HRVATSKE

1591

Na temelju članka 37. stavka 5. Zakona o područjima županija, gradova i općina u Republici Hrvatskoj (»Narodne novine«, br. 86/2006, 125/2006 – ispravak, 16/2007 – ispravak, 95/2008 – Odluka Ustavnog suda Republike Hrvatske, 46/2010 – ispravak, 145/2010, 37/2013, 44/2013 i 45/2013) i članka 31. stavka 2. Zakona o Vladi Republike Hrvatske (»Narodne novine«, br. 150/2011 i 119/2014), a u vezi s člankom 53. Zakona o izmjenama i dopunama Zakona o lokalnoj i područnoj (regionalnoj) samoupravi (»Narodne novine«, br. 144/2012), Vlada Republike Hrvatske je na sjednici održanoj 23. srpnja 2015. godine donijela

ODLUKU

O UTVRĐIVANJU SASTAVA I IMENOVANJU PREDSJEDNIKA, ČLANOVA I TAJNIKA POVJERENSTVA VLADE REPUBLIKE HRVATSKE ZA RJEŠAVANJE SPOROVA O PRAVIMA OPĆINA, GRADOVA I ŽUPANIJA I TROŠKOVIMA POSTUPKA PRED POVJERENSTVOM

I.

Ovom Odlukom utvrđuje se sastav Povjerenstva Vlade Republike Hrvatske za rješavanje sporova o pravima općina, gradova i županija (u daljnjem tekstu: Povjerenstvo), imenuju se predsjednik, članovi i tajnik Povjerenstva te se uređuje naknada troškova postupka i naknada stvarnih troškova nastalih u vezi s postupkom i nagrada predsjedniku Povjerenstva, članovima vijeća, tajniku Povjerenstva, zapisničaru, vještacima i drugim osobama u postupku pred Povjerenstvom.

II.

Povjerenstvo ima predsjednika, 12 članova i tajnika.

III.

Predsjednika i članove Povjerenstva imenuje Vlada Republike Hrvatske iz reda istaknutih stručnjaka za područje uprave, pravosuđa, prostornoga uređenja, gospodarstva i financija.

IV.

Tajnika Povjerenstva imenuje Vlada Republike Hrvatske na prijedlog čelnika središnjeg tijela državne uprave nadležnog za poslove lokalne i područne (regionalne) samouprave.

Za tajnika Povjerenstva može se imenovati osoba sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim stručnim studijem pravne struke.

Tajnik Povjerenstva obavlja stručne poslove i sudjeluje u raspravi pred Povjerenstvom, ali bez prava odlučivanja.

V.

Povjerenstvo radi u vijećima.

Vijeće je sastavljeno od predsjednika vijeća i dva člana.

Predsjednika vijeća i članove vijeća, u svakom pojedinom sporu o pravima općina, gradova i županija, imenuje predsjednik Povjerenstva.

VI.

Administrativne i tehničke poslove za potrebe Povjerenstva obavlja središnje tijelo državne uprave nadležno za poslove lokalne i područne (regionalne) samouprave.

VII.

U Povjerenstvo se imenuju:

1. za predsjednicu:

– Marina Pinjagić Telak

2. za članove:

– Boris Koketi

– Danica Damjanović

– Zlata Hrvoj-Šipek

– Božidar Gagro

– Niko Raič

– Sanja Mikšić

– Romana Borak-Jaklin

– Joško Bule

– Milan Stipić

– Julijana Karabegović

– Silvija Profeta Fabijančić

– Ines Pavlačić

3. za tajnicu:

– Terezija Marić.

VIII.

Stranke snose troškove postupka.

Stranke su dužne predujmiti troškove postupka prema zaključku predsjednika Povjerenstva.

IX.

Troškove izvođenja dokaza dužne su Povjerenstvu nadoknaditi sve stranke u postupku na jednake dijelove ako vijeće ne odredi drugačije.

X.

Predsjednik Povjerenstva, članovi vijeća, tajnik Povjerenstva, zapisničar, vještaci i druge osobe u postupku pred Povjerenstvom imaju pravo na naknadu za neostvarenu plaću ili zaradu, a koja se utvrđuje na temelju potvrde koju izdaje tijelo državne uprave ili pravna osoba u kojima su zaposleni.

XI.

Za rad po pojedinom predmetu pred Povjerenstvom, predsjednik Povjerenstva, svaki član vijeća i tajnik Povjerenstva imaju pravo na nagradu u visini do 2.000,00 kuna neto.

Visinu naknade i nagrade zapisničaru i vještacima određuje predsjednik Povjerenstva na prijedlog predsjednika vijeća.

Predsjednik Povjerenstva utvrđuje visinu nagrade prema složenosti predmeta spora pri čemu posebno uzima u obzir broj i vrstu spornih pitanja koja su predmet postupka, provedene dokazne radnje, broj održanih sjednica vijeća te doprinos svakog člana vijeća i tajnika u provedbi postupka i donošenju odluke.

XII.

Naloge za isplatu naknada i nagrada utvrđenih temeljem odredaba ove Odluke daje predsjednik Povjerenstva.

XIII.

Troškovi za postupke koji su u tijeku na dan stupanja na snagu ove Odluke naknadit će se sukladno odredbama ove Odluke.

XIV.

Danom stupanja na snagu ove Odluke prestaje važiti Odluka o naknadi troškova i nagradi arbitrima i drugim osobama u postupku pred Komisijom Vlade Republike Hrvatske za rješavanje sporova o pravima općina, gradova i županija (»Narodne novine«, br. 27/95).

XV.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/15-04/307

Urbroj: 50301-09/06-15-2

Zagreb, 23. srpnja 2015.

Predsjednik

Zoran Milanović, v. r.